Directory (Middle School) | Monroe City School District
5/6 Resource Education DIPESALEME 89 SSO61SO - Ke tla bina mehauhelo ya Jehova - Bible Search
DIPESALEME 88 DIPESALEME 90
Thapelo e kopang hore ditshitso tse baletsweng Davida di boele di newe ba di lakatsang.
Pina ya Ethane, Moesrahi.
1Ke tla bina mehauhelo ya Jehova ka ho sa yeng kae; molomo wa ka o tla tumisa botshepehi ba hao ho isa ditloholwaneng, 2hobane ke itse: Mohau wa hao o entswe moaho o sa feleng; o theile botshepehi ba hao mahodimong. 3O itse: Ke entse selekane le mokgethwa wa ka, ke hlapantse ho Davida, mohlanka wa ka, ka re: 4Ke tla tiisa leloko la hao ka ho sa yeng kae, ke tiise terone ya hao ho isa melokong yohle. (Sela.)
5Jehova, mahodimo a tumisa mehlolo ya hao, a bolela botshepehi ba hao phuthehong ya bahalaledi. 6Hobane, phahameng ya mahodimo, ke mang ya ka itekantshang le Jehova? Ke mang ya tshwanang le Jehova hara bara ba Modimo? 7Modimo o tshabeha mokgatlong o moholo wa bahalaledi, o tshajwa ke bohle ba o teelang hare. 8Jehova, Modimo wa makgotla, ke mang ya matla jwaloka wena, Jehova? O teetswe hare ke botshepehi ba hao.
9O laola boikgantsho ba lewatle: ha le emisa maqhubu a lona, wena o a a kokobetsa. 10O thumakantse Egepeta jwaloka motho ya bolailweng, o hasantse dira tsa hao ka letsoho la hao le matla. 11Mahodimo ke a hao, le lefatshe ke la hao; o theile lefatshe le tsohle tsa lona. 12O bopile leboya le borwa; Thabore le Hermone di rorisa lebitso la hao. 13Matla a dutse letsohong la hao, seatla sa hao se tiile, letsoho le letona la hao le phahamile. 14Ho loka le kahlolo ke motheo wa terone ya hao, mohau le nnete di tsamaya pela sefahleho sa hao.
15Ho lehlohonolo setjhaba se tsebang pitso ya terompeta! Se tsamaya leseding la sefahleho sa hao, Jehova, 16se ithabisa kamehla ka lebitso la hao, se ithorisa ka ho loka ha hao. 17Hobane o kganya ya sona le matla a sona, mme lenaka la rona le phahamiswa ke ho rata ha hao. 18Hobane thebe ya rona ke Jehova, morena wa rona ke Mohalaledi wa Iseraele.
19Mohlang oo, o kile wa bua ka pono ho bakgethwa ba hao, wa re: Ke thusitse mohale, ke phahamisitse eo ke mo kgethileng hara setjhaba; 20ke bone Davida, mohlanka wa ka, ke mo tlotsitse ka ole ya ka ya kgalalelo. 21Seatla sa ka se tla mo ahisa, letsoho la ka le mo tiise. 22Sera se ke ke sa mo tsometsa, molotsana a ke ke a mo kokobetsa. 23Bahanyetsi ba hae ke tla ba ripitla pela hae, ke otle dira tsa hae. 24Botshepehi ba ka le mohau wa ka di tla ba le yena, mme lenaka la hae le tla hola lebitsong la ka; 25ke tla bea seatla sa hae hodima lewatle, le letsoho le letona la hae hodima dinoka.
26Yena o tla bitsa ho nna, a re: Ke wena ntate, Modimo wa ka, le lefika la poloko ya ka! 27Mme nna ke tla mmea letsibolo la ka, le ya phahamileng hara marena a lefatshe. 28Ke tla mmolokela mohau wa ka ka ho sa yeng kae; selekane sa ka le yena e tla ba sa mehla le mehla. 29Ke tla etsa moloko wa hae hore e be o sa feleng, mme terone ya hae e ya nne e tiye ha mahodimo a ntse a le teng.
30Ekare ha bara ba hae ba tlohela molao wa ka, ba sa ye ka ditaelo tsa ka, 31ha ba tlola dikeletso tsa ka, ba sa boloke ditaelo tsa ka, 32ke tla otla ditlolo tsa bona ka thupa, le bokgopo ba bona ka phafa; 33empa nke ke ka ba amoha mohau wa ka, mme nke ke ka etsa botshepehi ba ka leshano; 34nke ke ka senya selekane sa ka, mme nke ke ka fetola lentswe le tswileng molomong wa ka. 35Ke hlapantse ho hong kgalalelong ya ka, ka re: Nke ke ka iketsa ya leshano ho Davida! 36Moloko wa hae o tla nne o be teng ka ho sa feleng, terone ya hae e tla nne e be teng pela ka jwaloka letsatsi; 37e tla tiya ka ho sa yeng kae jwaloka kgwedi. Paki e mahodimong e a tshepeha. (Sela.)
38Leha ho le jwalo, o lelekile motlotsuwa wa hao, o mo lahlile, o mo halefetse; 39o nyedisitse selekane seo o neng o se entse le mohlanka wa hao, o silafaditse moqhaka wa hae ka ho o lahlela fatshe. 40O heleditse marako a hae kaofela, o rapaladitse diqhobosheane tsa hae. 41Bafeti kaofela ba mo senyetsa, o entswe sekgobo sa ba mathoko. 42O phahamisitse letsoho le letona la batubi ba hae, o thabisitse dira tsa hae kaofela; 43o thithibantse bohale ba lerumo la hae, mme ha o a ka wa mo tiisa ntweng. 44O fedisitse kganya ya hae, o rapaladitse terone ya hae fatshe; 45o kgutshofaditse matsatsi a botjha ba hae, wa mo kgurumetsa ka dihlong. (Sela.)
46Jehova, o tla nne o ipate ho isa kae? Kgalefo ya hao e tla tuka jwaloka mollo ho isa neneng? 47Hopola hore bophelo ba ka bo bokgutshwanyane, le hore bana bohle ba batho o ba bopetse lefeela! 48Motho ke mang ya phelang, mme a sa tlo ka a bona ho shwa? Ke mang ya ka lopollang moya wa hae matleng a nqalo ya bafu? (Sela.) 49Morena, e kae mehauhelo ya hao ya pele, eo, botshepehing ba hao, o e baletseng Davida ka kano? 50Morena, hopola dihlong tsa bahlanka ba hao; o elellwe kamoo pelong ya ka ke jereng nyatso ya ditjhaba tse ngata kateng; 51o elellwe le ditshomo tsa dira tsa hao, Jehova, e leng ditshomo tse somang mehato ya motlotsuwa wa hao!
52Ho roriswe Jehova ka ho sa feleng! Amen, e, amen.